Rahandusministeerium

Suur-Ameerika 1, 10122 Tallinn

[guido.viik@fin.ee](mailto:mirjam.suurekivi@fin.ee);

[info@fin.ee](mailto:info@fin.ee)

Koopia : Raamatupidamise Toimkond  
Suur-Ameerika 1, Tallinn 10122  
[easb@fin.ee](mailto:easb@fin.ee)

Vadim Dontshevski

Crowe DNW OÜ

[Vadim.donchevski@crowe.ee](mailto:Vadim.donchevski@crowe.ee)

**Selgitustaotlus konsolideeritud aruande koostamise kohustuse kohta emaettevõtte likvideerimisel.**

Palume teie selgitust grupi konsolideeritud aruande koostamise kohustuse kohta olukorras, kus on vastu võetud otsus emaettevõtte likvideerimise kohta.

Äriseadustiku § 211 „Raamatupidamine likvideerimise ajal“ sätestab, et lõpetamisotsuse vastuvõtmisel lõpeb senine majandusaasta ja algab uus majandusaasta ning koostatakse likvideerimisaruanded. Lõpetamisotsusega võib otsustada eelneva majandusaasta perioodi muutmise Raamatupidamise seaduse § 13 lõike 2 alusel, ehk pikendada majandusaastat kuni 18 kuuni.

Raamatupidamise seaduse § 26 mis käsitleb aruandlust ettevõtte likvideerimisel, ei sätesta eraldi tingimusi ega erandeid konsolideerimisgrupi aruande koostamise kohustuse osas likvideerimisaruande puhul.

Raamatupidamise seaduse §-d 27 ja 29 reguleerivad konsolideerimisgrupi mõistet ja konsolideerimiskohustuse erandeid. Sealhulgas sisaldub erand mitte-konsolideerimiseks juhul, kui osalusi hoitakse üksnes edasimüügi eesmärgil, kuid erandeid likvideerimisaruande kohta ei ole sätestatud.

Raamatupidamise toimkonna juhend RTJ 13 „Likvideerimis- ja lõpparuanded“ annab juhiseid likvideerimisaruande koostamise kohta, kuid ei sätesta selgesõnaliselt, et likvideerimisaruandes ei tule tütarettevõtteid konsolideerida ning et neid võib kajastada müügihinnas sarnaselt muule põhivarale.

Likvideerimise algbilansi koostamisel võib vastavalt RTJ 13-le kajastada varasid müügiootel varadena. Samas ei ole selge, kas tütarettevõtte osalused tuleb lugeda müügiootel varadeks olukorras, kus omanik ei plaani neid müüa, vaid anda üle omanikule mitterahalise likvideerimisjaotisena likvideerimise lõpetamisel.

Eeltoodust tulenevalt taotleme raamatupidamise seaduse § 32 alusel teie tõlgendusi ja selgitusi raamatupidamise seaduse ning Raamatupidamise toimkonna juhendi RTJ 13 rakendamise kohta alljärgnevates küsimustes:

1. Kas raamatupidamiskohustuslane, kelleks on likvideeritav emaettevõte, on vabastatud konsolideeritud aruande koostamise kohustusest aruandeperioodi eest, mis algas enne likvideerimisotsuse vastuvõtmist ja kestis kuni likvideerimisotsuse kuupäevani?
2. Kas tütarettevõtete osalused, mis antakse likvideerimise lõpetamisel üle omanikule mitterahalise likvideerimisjaotisena, kajastatakse emaettevõtte mittekonsolideeritud likvideerimisaruandes bilansi kirjel „Müügiootel varad“ neto müügihinnas, mis on võrdne eeldatava mitterahalise omakapitali jaotisega?

Lugupidamisega

Crowe DNW nimel

/Vadim Dontshevski /

Juhatuse liige